[pic] | EUROOPA ÜHENDUSTE KOMISJON |

Brüssel 22.12.2006

KOM(2006) 902 lõplik

2006/0284 (COD)

Ettepanek

EUROOPA PARLAMENDI JA NÕUKOGU DIREKTIIV

millega muudetakse direktiivi 2006/48/EÜ krediidiasutuste asutamise ja tegevuse kohta seoses komisjoni rakendusvolitustega

(komisjoni esitatud)

2006/0284 (COD)

Ettepanek

EUROOPA PARLAMENDI JA NÕUKOGU DIREKTIIV

millega muudetakse direktiivi 2006/48/EÜ krediidiasutuste asutamise ja tegevuse kohta seoses komisjoni rakendusvolitustega

(EMPs kohaldatav tekst)

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 47 lõike 2 esimest ja kolmandat lauset,

võttes arvesse komisjoni ettepanekut,[1]

võttes arvesse Euroopa Majandus- ja Sotsiaalkomitee arvamust,[2]

võttes arvesse Euroopa Keskpanga arvamust,

toimides asutamislepingu artiklis 251 sätestatud korras[3]

ning arvestades järgmist:

(1) Euroopa Parlamendi ja nõukogu direktiivis 2006/48/EÜ[4] nähakse ette, et vastavalt nõukogu 28. juuni 1999. aasta otsusele 1999/468/EÜ, millega kehtestatakse komisjoni rakendusvolituste kasutamise menetlused,[5] tuleb vastu võtta teatavad meetmed.

(2) Otsust 1999/468/EÜ on muudetud otsusega 2006/512/EÜ, millega kehtestati kontrolliga regulatiivmenetlus seoses üldist laadi meetmetega, mille eesmärk on muuta asutamislepingu artiklis 251 osutatud korras vastuvõetud põhiakti vähem olulisi sätteid, sealhulgas teatavaid sätteid välja jättes või uusi vähem olulisi sätteid juurde lisades.

(3) Vastavalt Euroopa Parlamendi, nõukogu ja komisjoni ühisavaldusele[6] otsuse 2006/512/EÜ kohta tuleb juba kehtivaid õigusakte kohaldatava korra kohaselt kohandada. Selles avalduses sätestatakse loetelu õigusaktidest (sealhulgas direktiiv 2006/48/EÜ), mida tuleks kiiremas korras kohandada.

(4) Eelkõige tuleks komisjonile anda volitused võtta vastu tehnilisi kohandusi ja rakendusmeetmeid, et muu hulgas arvestada finantsturgude tehnilist arengut ja tagada direktiivi 2006/48/EÜ ühtne kohaldamine. Täpsemalt on need meetmed ette nähtud selleks, et täpsustada mõisteid, muuta erandite ulatust, täpsustada või täiendada direktiivi sätteid, tehes tehnilisi kohandusi seoses omavahendite määramisega ning riskide struktuuri, arvutamise ja hindamisega, ja lisada pädevate asutuste suhtes kehtestatud avalikustamiskohustuste üksikasjalikud kirjeldused. Et tegemist on üldmeetmetega ja nende eesmärk on direktiivi 2006/48/EÜ vähem oluliste sätete muutmine ja täiendamine, lisades uusi vähem olulisi sätteid, tuleks need vastu võtta vastavalt otsuse 1999/468/EÜ artiklis 5a sätestatud kontrolliga regulatiivmenetlusele.

(5) Direktiivis 2006/48/EÜ on sätestatud komisjoni rakendusvolitustega seotud tähtaeg. Oma ühisavalduses otsuse 2006/512/EÜ kohta on Euroopa Parlament, nõukogu ja komisjon kinnitanud, et otsuses 2006/512/EÜ nähakse ette rahuldav horisontaalne lahendus Euroopa Parlamendi soovile kontrollida kaasotsustamismenetluse teel vastuvõetud õigusaktide rakendamist ning et vastavalt sellele tuleks komisjonile anda rakendusvolitused ilma tähtajata. Euroopa Parlament ja nõukogu teatasid ka oma kavatsusest tagada, et ettepanekud, mille eesmärk on tunnistada kehtetuks õigusaktid, milles sätestatakse komisjonile rakendusvolituste andmise tähtaeg, võetakse vastu võimalikult kiiresti. Pärast kontrolliga regulatiivmenetluse kehtestamist tuleks välja jätta säte, millega kehtestatakse direktiivis 2006/48/EÜ kõnealune tähtaeg.

(6) Seepärast tuleks direktiivi 2006/48/EÜ vastavalt muuta.

(7) Et direktiivis 2006/48/EÜ tuleb käesoleva direktiiviga teha vaid tehnilist laadi kohandusi, mis käsitlevad üksnes komiteemenetlusi, ei pea liikmesriigid neid üle võtma. Seepärast ei ole vaja kehtestada sellekohaseid sätteid,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 2006/48/EÜ muudetakse järgmiselt:

1. Artiklit 150 muudetakse järgmiselt:

2. lõikes 1 asendatakse sissejuhatavad sõnad järgmistega:

„Ilma et see omavahendite osas piiraks ettepanekut, mille komisjon peab artikli 62 kohaselt esitama, võetakse tehnilised kohandused, mille eesmärk on muuta käesoleva direktiivi vähem olulisi sätteid järgmistes küsimustes, vastu vastavalt artikli 151 lõikes 2 osutatud kontrolliga regulatiivmenetlusele.”

3. Lõikes 2 asendatakse sissejuhatavad sõnad järgmistega:

„Komisjon võib vastavalt artikli 151 lõikes 2 osutatud kontrolliga regulatiivmenetlusele vastu võtta järgmised meetmed, mille eesmärk on muuta käesoleva direktiivi vähem olulisi sätteid direktiivi täiendamise teel:”

4. Lõiked 3 ja 4 jäetakse välja.

5. Artiklit 151 muudetakse järgmiselt:

6. Lõige 2 asendatakse järgmisega:

„2. Käesolevale lõikele viitamisel kohaldatakse otsuse 1999/468/EÜ artikli 5a lõikeid 1 kuni 4 ja artiklit 7, võttes arvesse selle otsuse artikli 8 sätteid.”

7. Lõige 3 jäetakse välja.

Artikkel 2

Käesolev direktiiv jõustub [..] päeval pärast selle avaldamist Euroopa Liidu Teatajas .

Artikkel 3

Käesolev direktiiv on adresseeritud liikmesriikidele.

Brüssel, […]

Euroopa Parlamendi nimel Nõukogu nimel

President eesistuja

[1]

[2]

[3]

[4]

[5] EÜT L 184, 17.7.1999, lk 23. Otsust on muudetud otsusega 2006/512/EÜ (ELT L 200, 22.7.2006, lk 11).

[6] ELT C255, 21.10.2006, lk 1.